उआं ते चरणसिंह दी जीवन-यात्रा बड़ी गै मुख्तसर जनेही ही। तसील साम्बा दे बगूना (राजेन्द्रपुरा) नां दे ग्रां च 22 अप्रैल 1941 ई० गी जनम ते 22-23 जून (दी दरम्यानी रातीं) 1969 ई० गी मौत। कुल्ल बरेस 28 ब’रे 2 म्हीने। पिता डा० भगवान-सिंह रियास्ती पलटनी च सूबेदार हे। निम्न मध्यवर्गी घराना। पिता दी इक्कै-इक नरीना उलाद। घरै दा लाडला जागत रेहा होग। शकल सुन्हाकड़ी, कद्द-बुत्त बनदा-फबद, सभाऽ–सुआतमै च चैंचलता, समझदारी दा सोह्‌गापन, खुद-सरी जां अपनी मर्जी दी खुदमुख्तारी दी गूढ़ी रंगत। वयक्तित्व गी घड़ने-बनाने आले दी असर-पूर्ण तत्व। 15 बरें दी उमरी च (सन् 1956 च) मैट्रिकुलेशन दा इम्तेहान ग्रां दे गै स्कुला च पढ़ियै पास कीता। पढ़ाई च त्रिक्खेपनै दा टकोदा सबूत। मैट्रिक पास करियै ओ जम्मू आई गेआ ते कालेज च दाखल होई गेआ। डेरा उसने रक्खी लेआ राजपूत अमर बोड़िग हाऊस (मुहल्ला दारुगिरां-कनकमण्डी) च। ग्रां दा ओ सोह्‌गा विद्यार्थी कालेज दी पढ़ाई च अपने स्कूली तौर-तरीके ते स्तर गी बरकरार नेईं रक्खी सकेआ। शैह्‌री हवा उसी रास नेईं जां शायद ओ आपूं गै जरुरत कोला ज्यादा सुततंर होंदा गेआ। नतीजा ए निकलेआ जे ओ कालेज दे विद्यार्थी रूपै च एफ० ए० दी परीक्षा पास नेईं करी सकेआ। चरण दे जीवन दे इनें त्रऊं-चऊं ब’रें दा ब्योरा, उसदे मनोविकास च काफी प्रभावशाली अरसा हा, पर इस समे दा तफसीली बेरबा उसदा कोई साथी-सैह्‌पाठी गै देई सकदा ऐ जो ओदे कन्ने बड़ा नज़दीकी ते उसदा राज़दार साथो रेहा ऐ, शायद कवंर वियोगी रंधीरसिंह ओदा इयै जनेहा साथी रेहा ऐ, पर उसने मेरे नवेदन करने पर बी अपने अनुभवें ते अपने तासरात गी कलमबन्द करना मनासब नेईं समझेआ। शायद साढ़े समाज़ी माहौल दे प्रभावकरी जां हर कुसै मसलहत करी। किन्ना चंगा होऐ जे चरणसिंह जनेह जिंदादिल गभरू दा इक मुख्तसर जनेहा गै, पर ब्योरेवार ज़िदगीनामा डोगरी च लखोई सकेआ।